Osnovna škola Sirač

Sirač

Ul. V. Nazora 10

Sirač, 31.08.2023.

 **IZVJEŠTAJ ŠPP ZA ŠKOLSKU GODINU 2022./2023.**

Školski preventivni program u našoj školi provodi se kao integralni dio odgojno – obrazovnog procesa. Odgojni ciljevi sukladno nastavnim planovima i programima su provođeni kroz nastavne sadržaje, na satovima razrednika kao međupredmetne teme te u suradnji s vanjskim čimbenicima.

Kvalitetnijem provođenju slobodnog vremena učenika doprinosimo uključivanjem učenika u izvannastavne i izvanškolske aktivnosti te u izbornu nastavu. U okviru međupredmetnih tema redovito realiziramo teme iz područja prevencije ovisnosti i neprihvatljivih oblika ponašanja.

Devetog rujna 2022. obilježili smo 3. Međunarodni Fair Play dan i Hrvatski olimpijski dan. Nosili smo bijele majice, govorili o fair playu u igri, sportu i životu, isticali uspjehe naših sportaša olimpijaca, bojili olimpijske krugove i poticali fair play borbu u natjecateljskim igrama učenika razredne nastave koje smo proveli na satu TZK-a.

Pružana je stručna pomoć učenicima koji imaju poremećaj u ponašanju i onima koji žive u rizičnim obiteljskim uvjetima kako bi se spriječio nastanak, odnosno produbljivanje rizičnog ponašanja – u tom kontekstu kontinuirano radimo s učenicima koji imaju rizične oblike ponašanja te im pomažemo u rješavanju njihovih problema. U zajedničko rješavanje tih problema uz razrednike uključeni su i roditelji s kojima smo radili u grupnom radu (grupa roditelja i učenika u 6. razredu)

Svojim edukacijama u okviru predviđenih projekata djelatnici PU Daruvar pomažu učenicima. **I ove godine, u sklopu akcije Poštujte naše znakove, predstavnici PU Daruvar posjetili su tijekom rujna učenike prvog razreda kako bi ih educirali o pravilnom sudjelovanju u prometu i podijelili im prigodan promotivni materijal.**

 U cilju pomoći učenicima u adaptaciji na novi način učenja provedene su radionice s učenicima V. razreda – Učimo učiti – radionicu održala pedagoginja 25.10.22.g. te u nastavku drugi dio radionice također u 5. razredu - Uspješno učenje, koja je održana 10.01.23.g.

Dana 25.10.2022. održana je u našoj školi Vježba spašavanja od požara i potresa u kojoj su sudjelovali članovi Vatrogasne zajednice Sirač, Javne vatrogasne postrojbe Daruvar, HGSS ispostava Daruvar, djelatnici Policijske postaje Daruvar, djelatnici Crvenog križa, Stožer civilne zaštite Općine Sirač te učenici i nastavnici OŠ Sirač.  Bila je to demonstracija situacije u kojoj je bilo potrebno istovremeno gasiti požar te evakuirati i spasiti učenike i zaposlenike zbog urušavanja dijela zgrade izazvanog potresom. Učenici su tako na zoran i zanimljiv način mogli naučiti što trebaju napraviti i kako se ponašati u  određenim kriznim situacijama.

 U suradnji sa stručnjakinjom Policijske Uprave Bjelovarsko-bilogorske, Barbarom Vukalović 11.11.2022.g. održana je radionica za učenike 7. razreda – Sigurniji na Internetu. Kroz ovu edukaciju cilj je bio podići razinu znanja o pravilima ponašanja na društvenim mrežama, rizicima i posljedicama komunikacije i prevenciji svih oblika zlostavljanja djece na internetu. Učenici su bili upućeni na problematiku nasilja na Internetu te osvješteni na vlastitu odgovornost i važnost uvažavanja drugih prilikom korištenja interneta ili društvenih mreža, zaštita osobnih podataka i privatnosti. Ukazano im je na načine prepoznavanja opasnosti da bi se izbjegle nepoželjne posljedice. Učenici su potaknuti da prijave bilo koji oblik nasilja.

U okviru projekta *„Zdrav za 5“ koji* provodi škola u suradnji s Hrvatskim zavodom za javno zdravstvo Bjelovarsko –bilogorske županije i MUP –om 11.11.2022.g. u osmom razredu gđa. Barbara Vukalović je održala radionicu Alkohol te kazneno – pravne posljedice konzumiranja alkohola. Posebnu je pozornost posvetila tumačenju uzroka uzimanja alkohola i drugih sredstava ovisnosti, razvoja ovisnosti, utjecaja na strukturiranje rada mozga, formiranje osobnosti, proces odrastanja i osamostaljenja tijekom adolescencije. Učenici su bili upućeni na sve štetne posljedice i rizike koje zbog toga mogu imati na zdravstvenom, psihološkom, socijalnom, ekonomskom i etičkom planu kao i kazneno pravne posljedice korištenja alkohola od strane maloljetnih osoba.

 **Četrnaestog studenog 2022. godine CAP tim naše škole koji već nekoliko godina provodi Osnovni CAP program održao je radionicu za učenike 2., 3. i 4. razreda. Kroz vođenu grupnu raspravu, priče i igranje uloga, djeca su se učila strategijama kojima će se zaštiti i ostati sigurni, jaki i slobodni u različitim situacijama u kojima su povrijeđena njihova osobna prava. Spoznali su koliko je važno naučiti zalagati se za sebe, pružiti vršnjačku podršku, učinkovito komunicirati i po potrebi zatražiti pomoć, a** 15.09.22. predavačica Tihana Tukara je održala roditeljski sastanak u okviru ovog CAP programa - Programa prevencije nasilja. U cilju bolje integracije učenika, u 4. razredu (razred pohađa učenica koja je doselila iz Filipina) 17.11.22.g pedagoginja je održala radionicu „Poštujmo različitosti“.

 Prema planu i interesu roditelja održavamo edukativne roditeljske sastanke, te 01.12.22. u PŠ KIP pedagoginja je održala roditeljski sastanak – Kako pomoći učeniku da postigne uspije u školi uz partnerstvo s roditeljima, a 13.02.23. u PŠ Šibovac – Kako pomoći učeniku da postigne uspijeh u školi, dok u 1. r. - Podrška roditelja u učenju i odrastanju, održan 27.02.23. Roditeljima 4. razreda u cilju pomoći pri prelasku u 5. razred pripremljena je prezentacija -Kako olakšati učenicima prijelaz u 5. razred.

U suradnji s Općinom Sirač i Moto mrazovima dana 5.12.2022., uoči blagdana sv. Nikole, našu školu posjetili su sveti Nikola, Djed Mraz i Krampus. Podijelili su učenicima vreće sa slatkim paketićima da bi nagradili njihov dosadašnji trud i podsjetili ih da se i dalje trude cijele godine biti vrijedni i pristojni.

Radi osvješćivanja učenika o opasnostima prilikom korištenja pirotehničkih sredstava, u okviru projekta Mir i dobro koji provode djelatnici PP Daruvar, održane su edukacije za učenike u petom i osmom razredu na temu Zlouporabe pirotehničkih sredstava i oružja.

Za učenike 8. razreda, 02.12.2022.g je organizirana radionica vezana uz profesionalno usmjeravanje učenika. Učenici su na radionici, koju je održala zaposlenica CISOK-a Ivona Jurišić, putem upitnika, mogli provjeriti svoje vještine i sposobnosti neophodne za buduće zanimanje koje su odabrali.

 26.01.23. je uspostavljena suradnja s udrugom IMPRESS – radi obogaćivanja programa i osiguravanja učenicima kvalitetnog i organiziranog provođenja slobodnog vremena izvan nastave u suradnji s Vijećem učenika. Kontakt učenika s osobama drugih kultura i jezika. Vršeno je kontinuirano provođenje aktivnosti volontera udruge IMPRESS u vremenu od 26.01.23. do 01.04.23. – 9 aktivnosti u vremenu od 12.00 -15.00 u srhu kvalitetnijeg provođenja vremena, edukacije, igre.

 U veljači 2023. na dvodnevnom seminaru, naši predstavnici su sudjelovali u Edukaciji o preventivnom programu Lions quest – Vještine za adolescenciju s čime su upoznati učitelji na Učiteljskom Vijeću i potaknuti na implementaciju radionica na satovima razrednika kao cjelovitog programa u školskoj godini 23./24. Prilikom individualnih i grupnih kontakta s učenicima potican je razvoj samopoštovanja i socijalnih vještina te su učenici usmjeravani na poboljšanje kvalitete života i motiviranost za odabir zdravih načina provođenja slobodnog vremena i kvalitetnog učenja. Individualnim savjetodavnim radom stručnih suradnika omogućeno je učenicima specifično educiranje o relevantnim pitanjima u svezi s raznim problemima u ponašanju i eventualnim interesom prema sredstvima ovisnosti. Možemo istaknuti da u našoj školi nemamo poteškoća s učenicima čiji bi interes bio usmjeren prema sredstvima ovisnosti.

Na satovima razrednih odjela obrađene su teme koje navode učenike na pozitivna razmišljanja o sebi, drugima i svijetu. U cilju pronalaženja rješenja i uvida u razrednu koheziju, 23.11.22.g. provedena je anketa u 5. razredu kako bi na indirektan način doznali postoje li poteškoće u prihvaćanju jedni drugih ili neki drugi problemi koji ometaju integraciju razreda. U nastavku 14.12.22. g. radi uvida u osobne interese učenika i odnosa među njima u razredu proveden je upitnik.

Učenjem životnih (socijalnih) vještina, educiranjem u području ekološkog odgoja, praktičnim djelovanjem, učenici su se osposobljavali za učenje vještini prihvatljivog samopotvrđivanja, komunikacije, zdrave zabave, rješavanju problema i kriznih situacija, njegovanju samopoštovanja, odupiranju negativnim utjecajima vršnjaka i medija. Pred božićne blagdane, 23. i 24.11. u poslijepodnevnim satima u našoj školi su učiteljice razredne nastave organizirale božićne kreativne radionice učenika i roditelja 1. - 4. razreda. Vrijedne velike i male ruke izrađivale su ukrase za razrede, božićnu jelku i školsku sjenicu.

10.05.23. u 5. r. pedagoginja je održala radionicu s učenicima – Asertivno ponašanje i suradnja, a 19.05.23. u 7.r. radionicu u okviru Programa prevencije trgovanja ljudima/djecom putem preventivnih obrazovnih aktivnosti - CESI - Izgrađivanje osobe koja poštuje ljudska prava razumijevajući odgovornost prema sebi i drugima i izgrađivanje mehanizma (vještina) samozaštite - Gledam , gledam - je li mi što poznato? Projekcija filma „Dvije djevojčice“ 19.05.23. održana je online radionica za učenike 8.r. u okviru projekta ZDRAV ZA 5 – Prezentacija i Kviz – Bolest ovisnosti – rizici i zdravstveni aspekti zlouporabe alkohola.

Kvalitetna prehrana u našoj školi prilagođena je zahtjevima suvremenih spoznaja i novosti u zdravstvenoj regulativi. Prema naputcima i zahtjevima nadležnih službi osigurani su kvalitetniji uvjeti u blagovaonici. Svaki mjesec koncipiraju se adekvatni jelovnici, koji su prilagođeni sezonskoj hrani i zahtjevima za zdravom hranom. Učenici su svakodnevno imali na uvid jelovnik i mogli su pratiti što će koji dan jesti. U školi se provode projekti „Shema školskog voća te Shema školskog mlijeka i mliječnih proizvoda“. Od ove školske godine, temeljem odluke Vlade RH i naša škola sudjeluje u projektu u kojem učenici imaju pravo na jedan besplatan obrok u školi. U prvom razredu 7.12.22.g. proveden je Medni dan uz promociju meda. Naši prvašići dobili poklon paket koji ih je veoma obradovao: staklenku meda domaćeg proizvođača, promotivni letak, naljepnicu i edukativnu slikovnicu Pčelica Jelica i medo Edo. Sudjelujemo u Nacionalnom programu za preventivu i zaštitu oralnog zdravlja - Zubna putovnica u koji je uključen 7. razred. 08.03.23. predstavnice udruge Potrošač održale su predavanje za učenike 5.r. o zaštiti prava djece i osobnih podataka.

U suradnji s PP Daruvar 22.05.23. za učenike 4. razreda održana je radionica Zajedno više možemo – MAH 2 , a za učenike 6.r. - 24.05.23. Zajedno više možemo – Prevencija i alternativa.

U mjesecu svibnju u sklopu programa za osposobljavanje upravljanja biciklom a u suradnji s HAK-om i Policijom – učitelj Tehničke kulture uključio je i učenike naše škole iz 4. i 5. razreda.

 Roditeljima je pružana stručna pedagoško – psihološka pomoć u ostvarivanju odgojnih zadaća kroz izravne kontakte te roditeljske sastanke. Uspostavljena je suradnja s Timom za krizne intervencije BBŽ - Elizabetom Sabljić te sa ZZJZ BBŽ – odjelom za mentalno zdravlje i dogovorena predavanja za učenike, roditelje i učitelje na Učiteljskom vijeću. Temeljem uspostavljene suradnje održana su predavanja i radionice psihologinje Renate Hunjadi Brzović: 05.06.23. u 13:00 sati predavanje za učenike 5. i 6. razreda – Rastem, mijenjam se , čudim se, u 14.15 sati – roditeljski sastanak za roditelje 5. i 6. razreda uz predavanje – Roditeljstvo u zaštiti mentalnog zdravlje djece, a u 15.30 sati – predavanje na Učiteljskom vijeću - Uloga škole u zaštiti mentalnog zdravlja djece. Rasprava i pitanja.

07.06.23. pedagoginja je održala radionicu u 6.r. u okviru programa Hrabri telefon - Siguran internet – prevencija svih oblika nasilja putem interneta i nasilja među djecom. Prema zajedničkom dogovoru tijekom godine se vrši sklanjanje mobilnih uređaja od 5.-8. r. u uredu ravnateljice u za to namijenjeno mjesto – učenici uglavnom poštuju dogovor.

Radi sigurnosti učenika te sigurnosti i čuvanja materijalnih sredstava škole postoji video nadzor u školi, a time je povećana pozornost nad aktivnostima učenika u školskom okruženju. U vrijeme čekanja na prijevoz autobusom organizirana su dežurstva učitelja kao I na odmorima.

Radi kvalitetnijeg provođenja aktivnosti redovito surađujemo s CZSS – u vezi pomoći učenicima i rješavanju problema, sa socijalnom radnicom Centra Rudolf Steiner vezano uz program integracije, te pomoći učenicima s materijalnim i socijalnim teškoćama, s Obiteljskim Centrom Bjelovar – pomoć učenicima, s psihologinjom Opće bolnice Bjelovar, s djelatnicima Zavoda za javno zdravstvo – Služba školske medicine. Prema planu Zavoda za javno zdravstvo vršeni su sistematski liječnički pregledi za učenike 8. razreda kao i cijepljenja učenika.

 Prema naputku implementirali smo i provodili upute MZO vezano uz postupanje odgojno-obrazovnih radnika u poduzimanju mjera zaštite prava svakog učenika, provodili Smjernice za postupanje školskih ustanova u slučajevima ugroze s neželjenim posljedicama, sudjelovali u radu Tima za prevenciju i borbu protiv nasilja i drugih ugrožavajućih ponašanja za područje nadležnosti PP Daruvar. Provodili smo sustavan rad na osiguravanju sigurnog, poticajnog i ugodnog okruženja za boravak učenika i provođenje slobodnog vremena izvan nastave kako u interijeru tako u eksterijeru škole – rad na projektima škole (uređenje ulaznog hola škole za provođenje slobodnog vremena, učionice na otvorenom, Projekt – Najljepši školski vrtovi)

 Razrednici su redovito kroz školsku godinu 2022./2023. provodili preventivne aktivnosti na satovima razrednika koje su predviđene GPP, Kurikulumom, ŠPP, te aktualnim potrebama razredne zajednice. U okviru svoga ŠPP na nivou razrednih zajednica, razrednici su realizirali postavljene ciljeve i zadatke te su o tome izradili izviješće koje je sastavni dio ovoga polugodišnjeg izvještaja.

 U realizaciji programa sudjelovali su svi odgojno – obrazovni djelatnici škole uz suradnju s djelatnicima Zavoda za javno zdravstvo – Služba školske medicine, Centrom za socijalnu skrb, Centrom Rudolf Steiner (Stručni tim za integraciju), Policijske Uprave Daruvar, Policijske uprave Bjelovarsko Bilogorske i drugima koji su nam pružili podršku.

Učiteljsko vijeće na sjednici održanoj dana 19. rujna 2023. razmatralo je Izvješće o realizaciji Školskog preventivnog programa za 2022./2023. školsku godinu i predložilo Školskom odboru na usvajanje.

Vijeće roditelja raspravljalo je o Izvješću o realizaciji Školskog preventivnog programa za 2022./2023. školsku godinu na sjednici održanoj 25. rujna 2023. godine.

Školski odbor je na svojoj sjednici održanoj dana 28. rujna 2023. godine razmotrio i prihvatio Izvješće o realizaciji Školskog preventivnog programa za 2022./2023. školsku godinu.

KLASA: 602-01/23-24-2

URBROJ: 2111-30-23-1

Sirač, 28. rujna 2023. godine

Predsjednik Školskog odbora: Ravnateljica:

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

 /Snježana Supan/ /Marija Pavičić, prof./